Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Kummissjoni Ewropea tinsab sodisfatta bil-ftehim li ntlaħaq mill-Parlament Ewropew u mill-Kunsill dwar il-proposta tal-Faċilità Nikkollegaw l-Ewropa (FNE), b'valur ta' EUR 33.7 biljun, bħala parti mill-baġit fit-tul li jmiss tal-UE għall-2021–2027. Il-programm tal-Faċilità Nikkollegaw l-Ewropa jappoġġa l-investiment fin-networks tat-trasport, tal-enerġija u tal-infrastruttura diġitali tal-Ewropa. Se jappoġġa t-tranżizzjonijiet tewmin ekoloġiċi u diġitali, billi jikkontribwixxi għall-miri ambizzjużi għall-Patt Ekoloġiku Ewropew u għad-Deċennju Diġitali. Se jappoġġa l-miri tal-Istrateġija għal Mobilità Sostenibbli u Intelliġenti li tistabbilixxi l-bażi li permezz tagħha s-sistema tat-trasport tal-UE tista' tikseb it-trasformazzjoni ekoloġika u diġitali tagħha u ssir aktar reżiljenti għal kriżijiet futuri. Kif deskritt fil-Patt Ekoloġiku Ewropew, ir-riżultat se jkun tnaqqis ta' 90% fl-emissjonijiet sal-2050, permezz ta' sistema tat-trasport intelliġenti, kompetittiva, sikura, aċċessibbli u affordabbli. Se tingħata wkoll prijorità lil mezzi tat-trasport li ma jagħmlux ħsara lill-ambjent, bħall-ferroviji, kif ukoll l-iżvilupp ta' punti tal-iċċarġjar għall-vetturi li jużaw fjuwils alternattivi. Billi tkompli tintegra suq intern tal-enerġija effiċjenti u kompetittiv, issaħħaħ l-interoperabbiltà tan-networks transfruntieri, kif ukoll tiffaċilita d-dekarbonizzazzjoni u l-kooperazzjoni transfruntiera fil-qasam tal-enerġija, il-Faċilità Nikkollegaw l-Ewropa se tgħin biex jintlaħqu l-miri ambizzjużi tagħna għall-klima u l-enerġija. Se ssostni l-prijoritajiet tal-qafas ta' politika rivedut tat-TEN-E kif propost mill-Kummissjoni fi tmiem is-sena li għaddiet permezz ta' appoġġ finanzjarju mmirat għall-proġetti infrastrutturali ewlenin li jgħaqqdu s-sistemi tal-enerġija tal-UE. Il-fergħa diġitali tal-programm tal-Faċilità Nikkollegaw l-Ewropa se tgħin fl-iżvilupp u fl-implimentazzjoni ta' infrastrutturi diġitali transfruntieri innovattivi, siguri u sostenibbli, li jippermettu li n-networks u s-servizzi diġitali jiffjorixxu u jappoġġaw il-viżjoni tal-Ewropa fid-Deċennju Diġitali għall-2030, abbażi tal-miri tas-soċjetà tal-gigabits għall-2025. Se tgħammar ukoll ir-rotot ewlenin tat-trasport, bħat-toroq, il-ferroviji, ir-rotot marittimi u l-portijiet b'konnettività reżiljenti u b'veloċità għolja. Fl-istess waqt, iċ-ċittadini tagħha se jibbenefikaw minn konnessjonijiet aktar veloċi u reżiljenti għat-tisħiħ tal-apprendiment online, aċċess għal servizzi diġitali aktar effiċjenti u potenzjal imsaħħaħ għall-kollaborazzjoni remota. Billi l-konnettività diġitali transfruntiera għandha rwol fundamentali fit-tnaqqis tad-distakki ekonomiċi, soċjali u territorjali, l-istrument ta' finanzjament Diġitali l-ġdid tal-FNE se jagħti nifs lil ħafna aktar reġjuni fl-Ewropa, inklużi ż-żoni rurali, permezz ta' opportunitajiet ġodda. Fi kliem il-Membri tal-Kulleġġ II-Kummissarju għat-Trasport, Adina Vălean, qalet: “Il-Faċilità Nikkollegaw l-Ewropa hija fundamentali għat-tlestija tan-Network trans-Ewropew tat-trasport (TEN-T), kif ukoll biex dan isir aktar ekoloġiku u diġitali. Dan il-mekkaniżmu se jservi ta' pont bejn il-konnessjonijiet kritiċi tat-trasport transfruntieri, iċaqlaq aktar traffiku lejn il-ferroviji u l-passaġġi fuq l-ilma interni, u jagħti spinta lill-integrazzjoni multimodali. Jeħtieġ li jkollna sistema tat-trasport aktar intelliġenti, aktar sostenibbli u reżistenti għall-kriżi, u l-FNE se tkun kruċjali biex dan iseħħ.” Il-Kummissarju għas-Suq Intern, Thierry Breton, qal hekk: “Il-konnettività transfruntiera avvanzata hija element fundamentali tal-ekonomija tagħna li jappoġġa t-tranżizzjoni diġitali u ekoloġika tal-Ewropa aħna u nimxu 'l quddiem fid-Deċennju Diġitali. Il-qasam diġitali ġdid tal-FNE se jkun wieħed mill-għodod ewlenin tagħna biex nappoġġaw il-konnessjonijiet tal-fibra u 5G transfruntieri, filwaqt li niżguraw li ċ-ċittadini u n-negozji kollha jibbenefikaw minn servizzi diġitali innovattivi, aktar impjiegi u aktar opportunitajiet soċjali u ekonomiċi.” Il-Kummissarju għall-Enerġija, Kadri Simson, qalet: “Dan il-ftehim ifisser pass importanti fi triqtna lejn in-newtralità klimatika u lejn sistema tal-enerġija ekoloġika. Il-FNE msaħħa se tappoġġa l-politika riveduta dwar in-networks trans-Ewropej tal-enerġija billi tinvesti f'infrastruttura transfruntiera intelliġenti u sostenibbli u, għall-ewwel darba, tinċentiva proġetti transfruntieri ġodda għall-ġenerazzjoni tal-enerġija rinnovabbli.” Il-passi li jmiss Dan il-ftehim proviżorju issa jrid jiġi approvat kemm mill-Parlament Ewropew u kemm mill-Kunsill. Kuntest Il-kontribuzzjoni finanzjarja tal-FNE hija prinċipalment fil-forma ta' għotjiet, b'rati ta' kofinanzjament differenti skont it-tip ta' proġett. Permezz tal-qasam tat-trasport tal-FNE, se jkunu disponibbli EUR 25.8 biljun għal għotjiet mill-baġit tal-UE għall-2021-2027 biex jikkofinanzjaw proġetti tat-trasport fl-Istati Membri tal-UE. Permezz tal-qasam tal-enerġija tal-FNE, se jiġu investiti EUR 5.8 biljun biex jikkofinanzjaw proġetti ta' interess komuni skont ir-Regolament TEN-E, kif ukoll proġetti transfruntieri fil-qasam tal-enerġija rinnovabbli. Il-qasam diġitali tal-FNE se jinvesti EUR 2 biljun f'infrastrutturi Ewropej tal-konnettività u se jixpruna l-introduzzjoni u l-adozzjoni ta' networks mobbli tal-ħames ġenerazzjoni (5G) mill-komunitajiet lokali. Il-FNE se tikkontribwixxi bil-kbir għall-objettivi tal-Patt Ekoloġiku biex tippromwovi n-networks trans-Ewropej tat-trasport u tal-enerġija aktar ekoloġiċi u sostenibbli kif ukoll id-diġitalizzazzjoni.